Ekstra Bladet har mødt 16-årig Simon, der er blevet truet, tæsket og røvet af gaderøvere. Unge mænd er yderst sårbare, når de bevæger sig rundt på gader og stræder. Nu reagerer politi på de bekymrende tendenser

Ekstra Bladet kunne tidligere søndag berette om, at unge mænd overrepræsenteret i statistikker som ofre, når det gælder gaderøverier.

Men politiet har et godt billede af, hvem de gerningsmændene er.

Grupperne består for det meste af unge i alderen 14-19 år, der er ude og prøve grænser af.

- Typisk er det unge mænd i grupper, der er gerningsmændene. Men det er også oftest unge mænd, der er ofrene, siger politikommissær i Københavns Politi Bjarke Dalsgaard Madsen.

- Vi ser, at der en klar overvægt af grupper, der består af unge, der har en anden etnisk oprindelse end dansk.

Derudover oplever politiet, at grupperne er meget uorganiserede og handler typisk impulsivt, når de overfalder, røver eller krænker.

- Sjældent ser vi, at gerningsmændene kommer væk med de store værdier. Men de udvælger typisk deres ofre ud fra udstråling og påklædning.

Grafikken er fjernet på grund af opdateringer på sitet.

En hård straf

Det kan være svært at vurdere, hvor mange overfald der ikke bliver anmeldt.

- Vi kan konstatere, at der er nogle mørketal. Men det er en lille procentdel, vurderer vi.

Ifølge Bjarke Dalsgaard Madsen er de unge gerningsmænd sjældent klar over, hvor hård straffen for et røveri kan være.

- Man risikerer, at man kan helt op til seks års fængsel. Erfaringen fortæller mig, at de unge i hvert fald får flere måneders fængsel, og det er ikke sjældent, at straffen kommer over et år, selvom det er en førstegangsforseelse.

Har foretaget anholdelser

I alt har politiet anholdt fem personer i sagerne om Simons overfald, som Ekstra Bladet tidligere har skrevet om.

To af dem er tiltalt for det første overfald. De har siddet varetægtsfængslet siden henholdsvis 31. januar og 27. februar, men blev løsladt 31. maj, da der ikke faldt dom i deres sag.

De skal igen i retten 10. september, mens de tre andre fortsat er varetægtsfængslet.

Ekstra Bladet var til stedet i retssalen.